Με ξεχωριστή χαρά βρίσκομαι, για μια ακόμη φορά, στην όμορφη και φιλόξενη πόλη σας με την ευκαιρία των εγκαινίων της έκθεσης του Γιάννη Αδαμάκη. Τη Ναύπακτο, την Έπαχτο, το Λεπάντο, που τα πολλαπλά της ονόματα μαρτυρούν τη βαθιά της διαδρομή στον χρόνο. Από εδώ πέρασαν πληθυσμοί και πολιτισμοί, αφήνοντας το δικό τους σημάδι. Μέχρι η Ναυπακτία να διαδραματίσει ενεργό ρόλο στην Παλιγγενεσία. Και να θεμελιώσει μια στέρεα σχέση με τα γράμματα και τις τέχνες στους δύο αιώνες του ελεύθερου βίου μας. Με τον Γιάννη Βλαχογιάννη, τον Σπύρο Μελά, τον Γεώργιο Αθάνα, που γεννήθηκαν και μεγάλωσαν εδώ. Αλλά και τον Αλέκο Φασιανό, τον αγαπημένο φίλο μου, που πέρασε πολλά χρόνια της παιδικής του ηλικίας.

Εδώ, λοιπόν, στη Ναύπακτο, που είναι ταυτισμένη με τη θάλασσα φιλοξενείται η νέα έκθεση του Γιάννη Αδαμάκη. Στη «φιλόξενη θάλασσα, που διηγείται πυρετώδεις - μυθικές περιπέτειες», όπως γράφει και ο ίδιος ο δημιουργός, που δεν θα μπορούσε παρά να συμφωνήσει στην ονοματοδοσία της έκθεσής του, που εμπνέεται από το ίδιο το όνομα της πόλης.

Γιατί το «Ναυς+Πήγνημι» παραπέμπει άμεσα στην ίδια την πόλη, αλλά συνδέεται και με θεματικές οικείες στον ίδιο και σε εμάς, το κοινό του. Με τους πίνακές του να κινούνται στα γνώριμα μοτίβα της θάλασσας και των πλοίων, και τον ίδιο να πορεύεται, παράλληλα, σε νέες αναζητήσεις, που κεντρίζουν τα τελευταία χρόνια το ενδιαφέρον του: Το ΄21 και την Επανάσταση.

Ο Γιάννης Αδαμάκης και το έργο του δεν χρειάζεται ιδιαίτερες συστάσεις. Σημειώνω, μόνο, ότι πρόκειται για μια έκθεση που στήθηκε με πολύ μεράκι, με το αποτέλεσμά της να ανταποκρίνεται πλήρως στις προσδοκίες.

Εχει ξεχωριστή σημασία το γεγονός ότι η έκθεση φιλοξενείται στο Φετιχιέ Τζαμί. Στο παλιό οθωμανικό τέμενος, που έχει αποκατασταθεί εξαιρετικά από τις υπηρεσίες του Υπουργείου Πολιτισμού και χρησιμοποιείται ως χώρος πολιτισμού, προκειμένου να φιλοξενεί σημαντικές δράσεις, που αγκαλιάζουν οι κάτοικοι της Ναυπάκτου.

Και στην περίπτωση αυτή, επιβεβαιώνεται η πολιτική μας, της όσμωσης της πολιτιστικής κληρονομιάς μας στη μεγάλη ιστορική διαχρονία της με την σύγχρονη δημιουργία.

Η διοργάνωση της έκθεση του Αδαμάκη, εδώ, στη Ναύπακτο, αναδεικνύει και την αντίληψή μας για τον σύγχρονο πολιτισμό. Γιατί είναι μόνιμη έγνοια μας η σύγχρονη τέχνη να μη μένει περίκλειστη στα μεγάλα αστικά κέντρα, αλλά να διαχέεται σε όλο και μεγαλύτερο βαθμό σε κάθε γωνιά της πατρίδας μας, να αγγίζει όλο και μεγαλύτερα κοινά.

Και αυτό δεν μπορεί παρά να γίνεται με τη συνεργασία πολλών παραγόντων. Του Υπουργείου Πολιτισμού και των υπηρεσιών του, αλλά και της Τοπικής Αυτοδιοίκησης, που συμμετέχει ενεργά, αλλά και τοπικών φορέων με έμπνευση και διάθεση προσφοράς, και, ασφαλώς, των ίδιων των δημιουργών. Αυτό συμβαίνει και εδώ, στη Ναύπακτο. Οπως και σε δεκάδες άλλα σημεία σε όλη την Ελλάδα. Και αυτό ενθαρρύνουμε σταθερά.

Κομβικό σημείο των πολιτικών μας είναι η σύνδεση του πολιτισμού με την κοινωνική και οικονομική δραστηριότητα κάθε περιοχής. Η έκθεση εγκαινιάζεται σήμερα και θα διαρκέσει έως το φθινόπωρο. Συμπίπτει, έτσι, με την τουριστική περίοδο και δεν απευθύνεται μόνο στους μόνιμους κατοίκους, αλλά και στους χιλιάδες επισκέπτες αυτής της όμορφης πόλης. Δίνει, δηλαδή, άλλον τόνο στην ελκυστικότητα του ξεχωριστού τουριστικού προϊόντος, που παρέχει η Ναύπακτος και πολλαπλασιάζει το δυνητικό ακροατήριο του πολιτιστικού αγαθού. Συνιστά, δηλαδή, ένα ακόμη δείγμα του ότι ο πολιτισμός είναι πολυδιάστατος και του πώς μετατρέπεται σε μοχλό ανάπτυξης.

Αυτό άλλωστε αποδεικνύουν και τα έργα πολιτισμού, που οι υπηρεσίες του Υπουργείου Πολιτισμού εκτελούν στην πόλη, αλλά και στην Περιφερειακή Ενότητα Αιτωλοακαρνανίας: Από το Κάστρο της Ναυπάκτου και τις οχυρώσεις της στο λιμάνι, ως το Βεζίρ Τζαμί και τα οθωμανικά της μνημεία, μέχρι τα αρχαία θέατρα στη Στράτο, στην Πλευρώνα, στους Οινιάδες, το Ξενοκράτειο στο Μεσολόγγι και τις Καπναποθήκες Παπαπέτρου στο Αγρίνιο, για να αναφέρω κάποια από τα πολλά.

Κλείνοντας, θα ήθελα να ευχαριστήσω θερμά και να συγχαρώ τον Γιάννη Αδαμάκη για την απόφασή του να εκθέσει στη Ναύπακτο. Αλλά και όλους όσους συνέβαλαν για τη διοργάνωση μιας πραγματικά άρτιας έκθεσης: Στο πρόσωπο του Δημάρχου τον Δήμο Ναυπακτίας, στο πρόσωπο της Ολυμπίας Βικάτου όλα τα στελέχη της Εφορείας Αρχαιοτήτων Αιτωλοακαρνανίας και Λευκάδος, και, φυσικά, τα Σύγχρονα Εκπαιδευτήρια Κοτρώνη.

Σας ευχαριστώ όλους, κάθε επιτυχία στην έκθεση, με χιλιάδες επισκέπτες.